ΓΡΑΠΤΗ ΕΡΩΤΗΣΗ P-3556/97 υποβολή: Luigi Florio (UPE) προς την Επιτροπή (4 Νοεμβρίου 1997)

Θέμα: Δάνειο ΕΕ στην Παλαιστινιακή Αρχή

Η Ευρωπαϊκή Ένωση πρόκειται να χορηγήσει στην Εθνική Παλαιστινιακή Αρχή δάνειο 25 εκατ. Ecu για να καλύψει το κενό των πληρωμών που δεν έγιναν από την ισραηλινή κυβέρνηση στην κυβέρνηση του Αραφάτ.

Τον περασμένο Απρίλιο η ισραηλινή ημερήσια εφημερίδα «Haaretz» κατέστησε γνωστόν ότι ο Πρόεδρος Αραφάτ είναι κάτοχος μυστικού λογαριασμού στην Τράπεζα Leumi Bank του Τελ Αβίβ (υποκατάστημα της οδού Hashmonaim) στον οποίο είναι κατατεθειμένα 150 εκατ. δολάρια (125 εκατ. Ecu περίπου). Το ποσόν αυτό έχει κατατεθεί από την ισραηλινή κυβέρνηση και προέρχεται από το φόρο επί της εισαγωγής υγρών καυσίμων που προορίζονται για τα παλαιστινιακά εδάφη 7 πρόκειται, λοιπόν, για ποσά προοριζόμενα για την Εθνική Παλαιστινιακή Αρχή, τα οποία όμως ο Πρόεδρος Αραφάτ κράτησε για προσωπική του χρήση μη υποκείμενη σε οποιοδήποτε έλεγχο.

Γνωρίζει η Επιτροπή την ύπαρξη του μυστικού αυτού λογαριασμού και το ύψος του ποσού που είναι κατατεθειμένο σε αυτόν; Δεν θεωρεί υπό το φως ενός τέτοιου γεγονότος, ότι η χορήγηση του δανείου των 25 εκατ. Ecu θα πρέπει τουλάχιστον να εξαρτηθεί από την καταβολή των προαναφερθέντων 150 εκατ. δολαρίων στα ταμεία της Εθνικής Παλαιστινιακής Αρχής και την εξασφάλιση μεγαλύτερης διαφάνειας κατά τη διαχείριση των κονδυλίων από τον Παλαιστίνιο Πρόεδρο;

Απάντηση του κ. Marin εξ ονόματος της Επιτροπής (1η Δεκεμβρίου 1997)

Το θέμα των πρόσφατων κατηγοριών της κακής διαχείρισης των δημόσιων πόρων της Παλαιστινιακής Αρχής έχει ήδη θιγεί στο πλαίσιο της ad hoc επιτροπής σύνδεσης για τη βοήθεια στην Παλαιστινιακή Αρχή. Το νομικό συμβούλιο της Παλαιστινιακής Αρχής εξέδωσε αναλυτική έκθεση σχετικά με το θέμα και έχει αρχίσει περαιτέρω έρευνες.

Η εφαρμογή της κοινοτικής οικονομικής βοήθειας στην Παλαιστινιακή Αρχή παρακολουθείται από κοντά και ελέγχεται από την Επιτροπή επιτόπου καθώς και από πρόσθετες μονάδες παρακολούθησης του προγράμματος που επιθεωρούν τα μεμονωμένα προγράμματα βοήθειας. Οποιαδήποτε ένδειξη ανωμαλιών στην εφαρμογή της κοινοτικής βοήθειας προς την Παλαιστινιακή Αρχή αναφέρεται αμέσως και υπόκειται στα πρότυπα μέτρα που προβλέπονται σε παρόμοιες περιπτώσεις, συμπεριλαμβανομένης της αναστολής μιας συμφωνίας χρηματοδότησης, εφόσον χρειάζεται.

Όσον αφορά τα 25 εκατ. Ecu της πρόσθετης κοινοτικής βοήθειας στην Παλαιστινιακή Αρχή, το Συμβούλιο της 15ης Σεπτεμβρίου 1997 καλούσε την Επιτροπή να καθορίσει ειδική διευκόλυνση μετρητών για την Παλαιστινιακή Αρχή. Η Επιτροπή πρότεινε να χρησιμοποιηθούν οι διευκολύνσεις σαν ένα απόθεμα κινδύνου υπέρ της Παλαιστινιακής Αρχής στην περίπτωση που το Ισραήλ παρακρατούσε ξανά τις καταβολές φόρων που υποχρεούται να μεταβιβάσει στους Παλαιστινίους. Οι διευκολύνσεις μπορεί να πάρουν τη μορφή τοκοφόρου λογαριασμού σε ευρωπαϊκή εμπορική τράπεζα. Η Επιτροπή προτείνει να κληθούν όλοι οι διεθνείς χορηγοί να συνεισφέρουν και η αρχική συνεισφορά να προέρχεται από την Κοινότητα, ενώ η διαχείριση του λογαριασμού θα γίνεται από ένα συμβούλιο χορηγών στο οποίο θα προεδρεύει η Επιτροπή. Οι μεταφορές από τον λογαριασμό προς την Παλαιστινιακή Αρχή θα χρειάζονται διπλή υπογραφή (Επιτροπής και Παλαιστινιακής Αρχής). Τέλος, η Παλαιστινιακή Αρχή υποχρεούται να εξοφλεί οποιαδήποτε τέτοια μεταφορά εντός δέκα ημερών από τότε που έχει λάβει τις αντίστοιχες καταβολές φόρων από το Ισραήλ.

Επιπλέον, οποιαδήποτε εκταμίευση από την ειδική διευκόλυνση υπόκειται σε διάφορους όρους που πρέπει να πληρούνται από την Παλαιστινιακή Αρχή, συμπεριλαμβανομένης της ενοποίησης όλων των τραπεζικών λογαριασμών της Παλαιστινιακής Αρχής που θα υποβάλλονται σε έλεγχο του Υπουργείου Οικονομικών, αυστηρό έλεγχο του προϋπολογισμού των τρεχουσών δαπανών και επαρκή μείωση του τρέχοντος ελλείμματος του προϋπολογισμού όπως προβλέπεται για το 1998.